GBXแนะลงทุนทอง1,600ดอลล์ติดตามหนี้สเปน
โกลเบล็ก แนะจับตาหนี้สเปน หวั่นเข้าข่ายกรณีกรีซ สัปดาห์นี้หาจังหวะลงทุนกรอบราคาทองคำ 1,600-1,660 เหรียญสหรัฐ/ออนซ์
17 เม.ย. 2555

โกลเบล็ก แนะจับตาหนี้สเปน หวั่นเข้าข่ายกรณีกรีซ สัปดาห์นี้หาจังหวะลงทุนกรอบราคาทองคำ 1,600-1,660 เหรียญสหรัฐ/ออนซ์
นายณัฐวุฒิ วงศ์เยาวรักษ์ นักวิเคราะห์ทองคำ บริษัท โกลเบล็ก โฮลดิ้ง แมนเนจเม้นท์ หรือ GBX กล่าวถึงแนวโน้มราคาทองประจำสัปดาห์นี้ ว่า ควรหาจังหวะลงทุนในกรอบ 1,600-1,660 เหรียญสหรัฐ/ออนซ์ หรือ 23,410-24,290 บาท/บาททองคำ
นอกจากนั้น ควรติดตามปัจจัยตัวเลขทางเศรษฐกิจ ทั้งยอดค้าปลีกสหรัฐที่จะประกาศในวันที่ 16 เม.ย. 2555 ซึ่งหากตัวเลขออกมาดีจะส่งผลลบต่อราคาทอง เนื่องจากแสดงให้เห็นถึงการฟื้นตัวทางเศรษฐกิจของสหรัฐ กลับกันหากออกมาไม่ดี นักลงทุนจะยังคงถือครองทองคำที่เป็นสินทรัพย์ปลอดภัยต่อไป 
นอกจากนี้ ยังคงต้องจับตาดูภาวะเศรษฐกิจเยอรมนี และยอดสร้างบ้านใหม่สหรัฐ ในวันอังคารที่ 17 เม.ย. 2555 รวมไปถึงตัวเลขการว่างงานอังกฤษ ในวันพุธที่ 18 เม.ย. 2555 ดัชนีชี้นำเศรษฐกิจและยอดขายบ้านมือสองสหรัฐ ในวันพฤหัสบดีที่ 19 เม.ย. 2555 และ German Ifo Business Climate Index รวมถึงยอดค้าปลีกอังกฤษที่จะประกาศในวันศุกร์ที่ 20 เม.ย. 2555
สำหรับแนวโน้มราคาทองคำในไตรมาส 2 มองว่าราคาทองคำยังคงเคลื่อนไหวในกรอบ 1,430-1,780 เหรียญสหรัฐ/ออนซ์ โดยเชื่อว่าธนาคารกลางสหรัฐจะยังไม่ปรับขึ้นอัตราดอกเบี้ยจนถึงปี 2557 และคาดว่าจะไม่มีการใช้มาตรการผ่อนคลายเชิงปริมาณรอบที่สาม (QE3) ในไตรมาสนี้เช่นกัน
อย่างไรก็ตามยังมีปัจจัยที่ต้องจับตา ได้แก่ การรีไฟแนนซ์หนี้ของสเปน หลังผลตอบแทนพันธบัตรรัฐบาลปรับตัวสูงขึ้นเข้าใกล้ 6% ทำให้มีความกังวลว่าสเปนอาจต้องขอรับความช่วยเหลือเหมือนกรณีของกรีซที่ผ่านมา